Predkladacia správa
	Návrh   na uzavretie Dohody  medzi   vládou   Slovenskej   republiky   a vládou Maďarskej republiky o prevádzkovaní, údržbe a rekonštrukcii cestných hraničných mostov a úsekov hraničných ciest na spoločnej štátnej hranici sa predkladá ako iniciatívny materiál na základe záujmu obidvoch strán o uzavretie dohody čo najskôr. 
           Vzhľadom na to, že Dohoda medzi Federálnym ministerstvom dopravy Československej socialistickej republiky a Ministerstvom dopravy Maďarskej ľudovej republiky o oprave a spôsobe údržby československo-maďarských spoločných cestných hraničných mostov podpísaná dňa 24. novembra 1986  v Budapešti nezodpovedá po výstavbe ďalších mostných objektov na spoločnej hranici oboch štátov súčasnému stavu, bolo potrebné pristúpiť k vypracovaniu novej dohody, ktorá by  zohľadňovala tieto zmeny.
Návrh dohody bol  prerokovaný skupinami expertov vo viacerých kolách expertných rokovaní. V roku 2002 bol medzirezortne pripomienkovaný a odôvodnené pripomienky rezortov boli zapracované do textu dohody. Avšak vzhľadom na zmeny v právnych predpisoch, ktoré priniesol vstup oboch krajín do EÚ, ako i niektoré ďalšie zmeny, ktoré vzniesla maďarská strana, bol materiál opätovne predložený na medzirezortné pripomienkové konanie. Po ňom sa uskutočnilo ďalšie expertné rokovanie, kde boli pripomienky rezortov  zapracované. Legislatívna rada vlády SR schválila predložený materiál 10. januára 2006 s pripomienkami. Pripomienky boli zapracované do textu dohody, ako aj do doložky. Dňa 27. januára 2006 nás maďarská strana požiadala o korektúru názvu obce “Parasszapuszta” na “Hont-Parasszapuszta” v článku 5 odsek 1 písm. c).
Účelom dohody je vytvoriť právny rámec pre prevádzkovanie, údržbu a rekonštrukciu cestných hraničných mostov a úsekov hraničných ciest na spoločnej štátnej hranici.
Ustanovenia dohody definujú pojmy uvedené v dohode,  určujú príslušné orgány a ich práva a povinnosti pri prevádzkovaní, údržbe a rekonštrukcii úsekov ciest a mostných objektov uvedených v dohode, ako i údržbe mostov nad riekou Dunaj. Ďalšie články dohody  vymedzujú prevádzkovanie, údržbu a rekonštrukciu v súlade s platnými technickými predpismi štátov zmluvných strán, ako aj s platnými technickými predpismi EÚ. Dohoda ďalej stanovuje realizáciu prác v zmysle dohody poverenými organizáciami určenými podľa dohody, pričom definuje lehotu pre vzájomné informovanie sa o začiatku prác medzi poverenými organizáciami. Taktiež je upravené umiestňovanie cestných dopravných značiek príslušného štátu a informačných tabulí  pre verejnosť.
Samostatný článok upravuje finančné otázky týkajúce sa vykonávania tejto dohody. Ide o článok, ktorého znenie je v súlade s vnútroštátnymi právnymi predpismi a zodpovedá colným predpisom ES. Ustanovenia dohody  určujú taktiež riešenie sporov medzi príslušnými orgánmi, platnosť dohody, vypovedanie dohody a zahrnujú derogačnú klauzulu.
             Dohoda má charakter prezidentskej zmluvy, priamo upravuje práva alebo povinnosti fyzických alebo právnických osôb (príslušné organizácie) a podľa Ústavy Slovenskej republiky sa vyžaduje pred jej ratifikáciou  súhlas Národnej rady Slovenskej republiky. Ustanovenia dohody sú v súlade s vnútroštátnymi právnymi predpismi Slovenskej republiky, ako aj s platnými právnymi aktami ES. Dohoda má podľa čl. 7 ods. 5 Ústavy SR prednosť pred zákonmi, pretože zakladá práva alebo povinnosti fyzických osôb alebo právnických osôb, ktoré budú uplatňované podľa tejto dohody. Na vykonanie dohody nie je potrebný zákon.
             Vykonávanie dohody bude financované z prostriedkov štátneho rozpočtu pridelených MDPT SR a nekladie zvýšené nároky na štátny rozpočet. Vykonávanie dohody nemá finančný, ekonomický, environmentálny vplyv a ani vplyv na zamestnanosť a podnikateľské prostredie.